

**ΕΚΤΑΚΤΗ ΣΥΝΟΔΟΣ ΠΡΥΤΑΝΕΩΝ 10-12-2016**

**Η Σύνοδος Πρυτάνεων στην έκτακτη συνεδρίαση της 10ης Δεκεμβρίου 2016, ύστερα από διεξοδική συζήτηση, διαπίστωσε τα παρακάτω:**

**Α.** Είναι άκρως απαραίτητη η γενναία αύξηση του προϋπολογισμού της φοιτητικής μέριμνας και ιδιαίτερα της σίτισης, προκειμένου να καλυφθούν οι άμεσες ανάγκες των φοιτητών.

**Β.** Η Σύνοδος ζητά να παραταθεί ο χρόνος για τη μη απαίτηση Πιστοποιητικού Παιδαγωγικής και Διδακτικής Επάρκειας και για φοιτητές που εισήχθησαν στα Πανεπιστήμια από το έτος 2013 και μετά, έως ότου το ζήτημα της Παιδαγωγικής και Διδακτικής Επάρκειας των αποφοίτων των Πανεπιστημίων αντιμετωπιστεί με μια νέα συνολική νομοθετική ρύθμιση.

**Γ.** Απαιτείται άμεση νομοθετική ρύθμιση για το σύστημα ΑΠΕΛΛΑ και τα εκλεκτορικά σώματα ώστε να προχωρήσουν τα Πανεπιστήμια σε κανονιστικές πράξεις και εκλογές.

**Δ.** Χαιρετίζει τις πρόσφατες δηλώσεις του Υπουργού Παιδείας, σύμφωνα με τις οποίες απαιτείται «ένας ευέλικτος ΕΛΚΕ, που, απαλλαγμένος από την υπέρμετρη γραφειοκρατία, θα διαχειρίζεται αποτελεσματικά τα ερευνητικά κονδύλια και θα υποστηρίζει μέλη ΔΕΠ και νέους ερευνητές στην απορρόφηση των ερευνητικών κονδυλίων.» Διαπιστώνει, όμως, ότι το αρχικό πλαίσιο λειτουργίας των ΕΛΚΕ γίνεται, με συνεχή νομοθετήματα, ολοένα και πιο ασφυκτικό, με διαφαινόμενη την αδυναμία λειτουργίας τους. Ζητά να συναντηθεί η Σύνοδος με τους αρμόδιους Υπουργούς Παιδείας και Οικονομικών, για να υλοποιηθούν άμεσα οι απαιτούμενες αλλαγές.